Poliţia de Frontieră: Peste 221.700 de persoane au trecut frontiera în ultimele 24 de ore

Prin punctele de frontieră au trecut, în ultimele 24 de ore, peste 221.700 de persoane, atât pe sensul de intrare, cât şi pe cel de ieşire din ţară, şi aproximativ 53.000 de mijloace de transport, potrivit site-ului Poliţiei de Frontieră.

Valorile de trafic la punctele de trecere a frontierei sunt, în această perioadă, obişnuite sezonului estival, au declarat joi, pentru Agerpres, oficiali ai Poliţiei de Frontieră.

Anul trecut, în perioada estivală, până la sfârşitul lunii august, au trecut frontiera aproximativ 19,5 milioane persoane, dintre care aproximativ 15,7 milioane cetăţeni UE şi 3,8 milioane cetăţeni nonUE şi peste 4,8 milioane mijloace de transport, potrivit Poliţiei de Frontieră.

Cele mai tranzitate puncte de trecere au fost cele de la frontiera româno-ungară (5,9 milioane persoane) şi cele aeroportuare (5,2 milioane persoane, faţă de anul 2016, când au tranzitat aeroporturile 4,2 milioane de persoane).

De asemenea, la frontiera cu Bulgaria au efectuat formalităţile peste 3,4 milioane persoane, iar la graniţa cu Republica Moldova peste 2,6 milioane, atât pe sensul de intrare, cât şi pe sensul de ieşire din ţară.

Miercuri seară, zeci de persoane, majoritatea din Oradea, i-au așteptat în vama Borș pe primii români care au venit în mod organizat, în coloane de mașini, în țară pentru mitingul de vineri, din București. Potrivit Digi24, orădenii, unii cu pancarte sau cu tricouri cu #rezist sau #FărăPenali, i-au așteptat în vama Borș pe românii din Diaspora și i-au aplaudat. La rândul lor, șoferii claxonau atunci când treceau pe lângă ei.

De asemenea, unii dintre românii veniți pentru protestul din 10 august, de la București, au oprit și au stat de vorbă cu cei care îi așteptau.

„Vrem o țară ca afară, democrație reală în România, pe care încă nu o vedem. Vrem să vedem un protest pașnic, nu venim cu violențe. Ați văzut că ne-au verificat. Nu suntem organizații paramilitare cum se minte pe la anumite posturi. Vrem să ridicăm țara să fie alături de noi, că nu suntem singurii nemulțumiți”, a declarat un român venit din Marea Britanie.

El a mai spus că în prima zi speră să vină un milion de oameni, iar sâmbătă să fie atins numărul de un milion de români la Guvern.

„Pentru ce trebuie să facem (drumul, n.red.) a fost o plimbare în parc”, a adăugat un alt român.

Cu două zile înainte de mitingul diasporei, nimeni nu-şi asumă protestul de vineri, din faţa Guvernului. Mai mulţi reprezentanţi ai românilor care trăiesc în afară au stat azi faţă în faţă cu angajaţii Primăriei Capitalei, dar la final nu s-a semnat niciun protocol. Ceea ce înseamnă că fiecare participant la miting este responsabil de acţiunile sale.

Reprezentanţii ONG-urilor spun că îi vor mobiliza, dar nu îşi asumă răspunderea pentru faptele lor. După întâlnirea de astăzi, Municipalitatea a confirmat că nimeni nu se ocupă de organizarea protestului.